রাস্তা সংস্কারের দাবিতে পথ অবরোধ, ক্ষোভে ফুঁসছেন এলাকাবাসীরা

আসানসোল: আসানসোলের জামুরিয়া ইকরা এলাকায় রাস্তা সংস্কারের দাবিতে চলছে বিক্ষোভ । দীর্ঘদিন অভিযোগ জানানোর পরও হয়নি সুরাহা। এবার রাস্তা সংস্কারের দাবিতে ফুঁসে উঠল গ্রামবাসী। একসঙ্গে তিনটি গ্রামের মানুষ রাস্তায় নেমে অবরোধ করেন।

মঙ্গলবার জামুড়িয়ার ইকড়া রেলগেটের কাছে রাস্তা সংস্কারের দাবিতে ইকড়া, মহিষাবুড়ি ও চণ্ডীপুর গ্রামের বাসিন্দারা তীব্র প্রতিবাদে সামিল হন। এলাকার প্রধান রাস্তার বেহাল অবস্থায় ক্ষুব্ধ স্থানীয়রা। গ্রামবাসীদের অভিযোগ, জামুড়িয়া থেকে চাকদোলা মোড় পর্যন্ত প্রধান রাস্তাটির বেহাল দশা। তাই রাস্তা অবরোধ করে বিক্ষোভ দেখানো হয়।

আরও পড়ুন: ৬ ডিসেম্বর ঠাকুরনগরে মুখ্যমন্ত্রীর পাল্টা মিছিলের ডাক বিজেপির

গ্রামবাসীদের অভিযোগ, ইকড়া গ্রাম থেকে ইকড়া স্টেশন পর্যন্ত রাস্তা বহুদিন ধরেই বেহাল অবস্থায় পড়ে রয়েছে। বারবার অভিযোগ ও রাস্তা সংস্কারের দাবি জানান সত্ত্বেও প্রশাসনের তরফে শুধুই আশ্বাস দেওয়া হয়েছে। কোনো সংস্কার হয়নি। দীর্ঘদিন ধরে ভোগান্তি ও যাতায়াতে চরম সমস্যার মুখে পড়ায় শেষ পর্যন্ত গ্রামবাসীরা বাধ্য হয়ে রাস্তায় নেমে অবরোধ করেন বলে জানান। বিক্ষোভকারীদের দাবি, রাস্তা সংস্কারের সুস্পষ্ট পদক্ষেপ না নেওয়া পর্যন্ত আন্দোলন চলবে।